**Torna**

A tantárgy a női és férfi hallgatók számára lehetőséget nyújt a szertornaelemek sikeres végrehajtásához szükséges speciális sportági technikák, az oktatás, a segítségnyújtás, valamint a képességfejlesztő gyakorlatok megismerésére és a gyakorlatban történő elsajátítására. A hallgatók alapvető ismereteket szerezhetnek a torna történetének, versenyszabályainak, versenyrendezési ismereteinek témaköreiben. Elsajátítják a torna oktatásmódszertanának a közoktatásban alkalmazandó alapelveit, az iskoláskor előtti és a diáksportköri torna foglalkozások szervezésének, tervezésének módszereit.

**Tantárgyfelelős**:

Dr. Kalmár Zsuzsanna tanszékvezető, egyetemi docens

**A tantárgy oktatói**:

Dr. Kalmár Zsuzsa tanszékvezető, egyetemi docens

Barsiné Dizmatsek Ibolya, egyetemi tanársegéd

Draskóczy Imre, mestertanár

Dr. Gyulai Gergely, egyetemi docens

Bordán Csaba, mesteroktató

Halmos Csaba, mesteroktató

**Az oktatás célja:**

Megismerni a tornában rejlő testkulturális értékeket. Érvényesíteni a torna mozgásanyagának a személyiség alakulására kifejtett, valamint a motoros képességek fejlesztésére gyakorolt jótékony hatásait.

Továbbá cél, a torna sportágban általános műveltséggel, sajátos sportági ismeretekkel és gyakorlati tapasztalatokkal rendelkező szakemberek képzése, ahol:

* széles körű szakmai és általános műveltségük birtokában eredményes sportedzői tevékenység végzésére alkalmasak a kezdőtől az élsport szintig;
* hivatástudattal rendelkezve, felelősséget éreznek tanítványaik testi épségéért és személyiségük fejlődésért;
* ismerik a fejlődő gyermek és a felnőtt emberi szervezet struktúráját és működésének alapvető törvényeit;
* ismerik a személyiség alakulásában és alakításában közrejátszó pszichológiai és pedagógiai folyamatok alapvető törvényszerűségeit;
* rendelkeznek olyan pszichomotoros képességekkel, készségekkel és mozgásismeretekkel, amelyek lehetővé teszik a megszerzett tudás alkotó és eredményes alkalmazását.

Az oktatás célja a torna, mint az egészséges, harmonikus személyiségfejlesztés egyik eszközének bemutatása.